མོག་མོག་ལ་རིགས་མི་འདྲ་བ་ཡོད་ཅིང་།གཙོ་བོ་ནི་ཤ་ཡོད་དང་ཤ་མེད་གཉིས་སུ་ཕྱེ་ཆོགཤ་ཡོད་མོག་མོག་ནི་གཡག་ཤ་དང་གླང་སོགས་ཤ་ཆེན་རིགས་དྲོ་བ་ཆེན་ཞིང་།བྱ་ཤ་སོགས་ཀྱང་བཀོལ་རུང་།གོང་གི་ཤ་རིགས་གང་ཞིག་ཞིབ་མོར་བཙག་ཏེ་སྨན་སྣ་དང་སྣུམ་ཙོང་དང་པ་ལག་སོགས་ཚལ་རིགས་ཉུང་ཙམ་བཅས་གྲ་སྒྲིག་བཟོ་དགོས།གྲོ་ཕྱེ་ཆུ་ཚོད་གཅིག་གི་སྔོན་ནས་བརྫིས་ཏེ་སྣོད་ཆས་ཤིག་གི་ནང་དུ་ཁ་བཅད་རྒྱག་ནས་བཞག་དགོས།དེ་ནས་མོག་མོག་བཟོ་སྟངས་ནི་གྲོ་ཕྱེ་དུམ་བུ་ཆུང་ངུ་པག་ཚད་ཆེ་ཆུང་གཅིག་པ་རྒྱག་དགོས་ལ།དེ་ནས་པག་ཚད་དེ་དག་རེ་རེ་བཞིན་ལག་གིས་བསྒྲིལ་ནས་རིལ་རིལ་བཟོས་ཏེ་གནོན་ནས་ལེབ་ལེབ་བཟོ།དེ་ནས་རྒྱུགས་རིལ་གྱིས་མཐའ་ནས་གནོན་ཏེ་ལེབ་ལེབ་བཟོས་རྗེས་མང་ཉུང་རན་པའི་ཤ་བླུགས་ཁ་ཟུམ་དགོས།ཁ་ཟུམ་སྟངས་མི་འདྲ་བ་གཉིས་ཡོད་ཅིང་།གཅིག་ནི་མོག་པགས་མཐའ་ནས་གཡོན་ལ་སྐོར་ནས་ལྟེབས་བརྩེགས་རྒྱག་དགོས།མོག་མོག་འདིའི་དབྱིབས་ནི་ཟླུམ་པོར་འགྱུར།ཡང་གཞན་དེ་ནི་སིལ་མོར་མི་བྱེད་པར་མོག་པགས་སྣེ་གཉིས་ཕན་ཚུན་སྦྱར་ཏེ་ཟླ་བ་ཕྱེད་པ་ལྟ་བུ་བཟོས་རྗས་སྣེ་གཉིས་ནང་དུ་བཀུག་དགོས།མོག་བཀྲག་ནང་དུ་སྣུམ་ཅུང་ཟད་བྱུག་དགོས།དེ་ནི་མོག་པགས་མི་འབྱར་བའི་ཆེད་དུ་རེད།མོག་མོག་མེ་ཐབ་ཏུ་མེ་ཚ་དོད་སྙོམས་པ་བྱས་ནས་སྐར་མ་བཅོ་ལྔ་ཙམ་བཙོ་དགོས།ད་གཟོད་མོག་མོག་ཟ་ཆོག་པ་ཡིན།